EURÓPSKA KOMISIA V Bruseli26. 7. 2021 COM(2021) 416 final SPRÁVA KOMISIE EURÓPSKEMU PARLAMENTU A RADE O VONKAJŠEJ ČINNOSTI EIB S ROZPOČTOVOU ZÁRUKOU EÚ V ROKU 2019





1.ÚVOD Mandát na poskytovanie vonkajších úverov (ďalej len „ELM“) udelený Európskej investičnej banke (ďalej len „EIB“) je dôležitým nástrojom, prostredníctvom ktorého Európska únia (ďalej len „EÚ“) poskytuje podporu pre investície v partnerských krajinách. Tento mandát je založený na záruke z rozpočtových zdrojov EÚ, ktorou sa EIB umožňuje zvýšiť poskytovanie úverov mimo EÚ na podporu politík EÚ. Záruka EÚ sa vzťahuje na vymedzené prípady, keď dlžníci nevrátia EIB dlžné finančné prostriedky. Týmto spôsobom záruka EÚ zvyšuje schopnosť EIB znášať riziko. Právnym základom ELM je rozhodnutie č. 466/2014/EÚ (ďalej len „rozhodnutie o ELM“), naposledy zmenené v roku 2018. V prípade, že EIB žiada záruku EÚ, platby sa uskutočňujú z Garančného fondu pre vonkajšie opatrenia. V rámci mandátu ELM sa podporuje činnosť EIB v predvstupových krajinách, krajinách východného a južného susedstva a partnerských krajinách, Ázii, Latinskej Amerike a Južnej Afrike, pričom v súčasnosti je na poskytnutie pomoci oprávnených celkovo 64 krajín. V súčasnom období ELM (2014 – 2020) záruka z rozpočtu EÚ až do výšky 32,3 miliardy EUR na finančné operácie EIB pokrýva prvých 65 % strát, ktoré môžu vzniknúť v rámci zaručeného portfólia. V rozhodnutí o ELM sa stanovujú stropy záruky pre rôzne geografické regióny a subregióny. V tejto výročnej správe sa uvádza všeobecný prehľad činností EIB v rámci záruky EÚ v roku 2019. Uvádza sa v nej aj zhrnutie operácií, ktoré vykonáva EIB bez záruky EÚ (t. j. na „vlastné riziko“), s cieľom poskytnúť komplexný obraz o činnosti EIB v regiónoch, na ktoré sa vzťahuje ELM. Komisia navyše v roku 2019 uverejnila komplexné hodnotenie vykonávania mandátu na poskytovanie vonkajších úverov zo strany EIB od polovice roku 2014 do konca roka 2018. 2.HLAVNÉ VÝSLEDKY V roku 2019 EIB podpísala v regiónoch, na ktoré sa vzťahuje ELM, finančné operácie v celkovej výške 6,3 miliardy EUR. Z tejto sumy viac ako 4,9 miliardy EUR z operácií EIB patrí do pôsobnosti ELM (t. j. je krytých zárukou EÚ), čo zahŕňa takmer 56 finančných zmlúv. Zostávajúce operácie sa financujú z nástrojov EIB uplatňovaných na vlastné riziko. V porovnaní s rokom 2018, keď sa v rámci ELM podpísali operácie vo výške 4,6 miliardy EUR, boli operácie podpísané v roku 2019 približne o 7 % vyššie. Objem operácií EIB vykonávaných na vlastné riziko v krajinách ELM však v roku 2019 klesol o takmer 2 % na 1,36 miliardy EUR. Graf 1 zobrazuje vývoj úverového financovania v rámci ELM a nástroje EIB uplatňované na vlastné riziko v rokoch 2017 až 2019 (podpísané sumy, s výnimkou zrušených operácií). Počas celého tohto obdobia ťažilo v priemere 72 % financovania EIB v týchto regiónoch zo záruky EÚ. Graf 1: Ročný vývoj objemu úverov EIB v regiónoch ELM

V súlade s rozhodnutím o ELM sa povaha záruky EÚ líši v závislosti od príslušnej finančnej operácie EIB: ·Celková záruka, ktorá sa vzťahuje na kreditné riziká, sa poskytuje na finančné operácie vykonávané s partnermi z verejného sektora (zvyčajne na rozvoj infraštruktúry), ako aj na úvery EIB pre banky alebo spoločnosti, ktoré využívajú štátnu záruku. Pri prostriedkoch vo výške 4,3 miliardy EUR alebo takmer 87 % finančných operácií podpísaných v rámci ELM v roku 2019 sa využila celková záruka. ·Záruka na politické riziká s obmedzenejším pokrytím sa poskytuje na iné operácie súkromného sektora. V roku 2019 zahŕňala finančné operácie vo výške 617 miliónov EUR. Na konci roka 2019 bolo kumulatívne vyplácanie v rámci ELM 2014 – 2020 (8,0 miliardy EUR) na úrovni 36 % podpísaných úverov v čistej výške v porovnaní s 33 % v roku 2018. Najmä v prípade projektov v oblasti infraštruktúry sa finančné prostriedky EIB vyplácajú postupne a v priebehu niekoľkých rokov. 3.FINANČNÉ OPERÁCIE 3.1.PREHĽAD NOVÝCH FINANČNÝCH OPERÁCIÍ EIB PODĽA JEDNOTLIVÝCH CIEĽOV Každá operácia v rámci ELM prispieva k jednému z dvoch „vertikálnych“ cieľov: a) rozvoj miestneho súkromného sektora alebo b) rozvoj sociálnej a hospodárskej infraštruktúry. Okrem toho môžu rovnaké operácie (čiastočne alebo úplne) prispieť aj k „horizontálnym“ cieľom opatrení v oblasti klímy, regionálnej integrácie a dlhodobej ekonomickej odolnosti utečencov, migrantov, hostiteľských a tranzitných komunít a komunít pôvodu. Ako už bolo uvedené, celkový objem investícií EIB podpísaných v roku 2019 v rámci ELM predstavoval 4,9 miliardy EUR. 67 % sa plánuje prispieť na rozvoj sociálnej a hospodárskej infraštruktúry. Očakáva sa, že zvyšnými 33 % sa podporí rozvoj miestneho súkromného sektora, hlavne prostredníctvom zlepšenia prístupu k finančným prostriedkom pre malé a stredné podniky (MSP). Z celkového objemu operácií podpísaných v rámci ELM v roku 2019 je 31 % prostriedkov určených ako príspevok k cieľom opatrení v oblasti klímy, 21 % k regionálnej integrácii a 17 % k dlhodobej ekonomickej odolnosti (pozri graf 2). Graf 2: Príspevok k dosahovaniu cieľov ELM v roku 2019 (v miliardách EUR) Poznámka: Jeden projekt môže prispievať k plneniu viacerých cieľov ELM. Ciele opatrení v oblasti klímy, regionálnej integrácie a dlhodobej ekonomickej odolnosti sú prierezovými (horizontálnymi) cieľmi, ktoré sa uplatňujú na všetky projekty, a preto sa prekrývajú s dvoma ďalšími cieľmi. Celkový objem podpísaných operácií v danom roku je súčtom objemu podpisov na rozvoj miestneho súkromného sektora a objemu podpisov na rozvoj hospodárskej a sociálnej infraštruktúry.

Rozvoj miestneho súkromného sektora, najmä podpora MSP EIB podpísala v roku 2019 operácie v regiónoch ELM na podporu rozvoja miestneho súkromného sektora vo výške 1,8 miliardy EUR, z toho 1,6 miliardy EUR v rámci ELM. Ako hlavný úverový nástroj sa použili úverové linky, a to na poskytovanie úverov MSP a spoločnostiam so strednou trhovou kapitalizáciou, pričom sa podpísali zmluvy pre 9 úverových liniek pre miestnych finančných sprostredkovateľov vo výške 1,51 miliardy EUR s cieľom umožniť im intenzívnejšie riešiť finančné potreby tohto trhového segmentu. V roku 2019 sa podporilo aj 5 nových projektov mikrofinancovania a 4 priame úvery pre spoločnosti. Kapitálové financovanie zahŕňa menšie objemy a je vo svojej podstate riskantnejšie. V roku 2019 sa podpísalo 94 miliónov EUR pre 8 nových kapitálových fondov. Dva fondy sú zamerané na podporu spoločností s veľkým potenciálom rastu a na rozvoj miestneho súkromného sektora v južnom susedstve, zatiaľ čo zvyšných šesť fondov je medziregionálnych a sú zamerané na energiu z obnoviteľných zdrojov a iné zelené investície. Rozvoj sociálnej a hospodárskej infraštruktúry Finančné operácie, ktoré prispievajú k rozvoju sociálnej a hospodárskej infraštruktúry v regiónoch ELM, dosiahli 4,4 miliardy EUR, ktoré EIB podpísala v roku 2019, z čoho boli 3,2 miliardy EUR podpísané v rámci záruky EÚ. Hlavnými dotknutými odvetviami boli energetika, doprava a voda/kanalizácia. Aj tento rok sa kládol dôraz na dopravné projekty, pričom 12 projektov predstavovalo o niečo viac ako 50 % celkového počtu podpísaných operácií z hľadiska objemu. Niektoré projekty boli zamerané na udržateľnú dopravu (napr. projekty metra v mestách Pune a Bhopal v Indii a v meste Káhira v Egypte), iné boli zacielené na prepojenosť a regionálnu integráciu v krajinách európskeho susedstva a na západnom Balkáne. Ďalšími hlavnými odvetviami, ktoré boli zastúpené, sú energetika a vodné hospodárstvo, sanitácia a tuhý odpad. Projekty v oblasti energetiky sa zameriavali na posilnenie udržateľnosti v tomto odvetví, najmä prostredníctvom menších projektov v oblasti energie z obnoviteľných zdrojov (napr. prostredníctvom rámcových úverov a účasti v 6 fondoch). V súvislosti s hospodárením s vodou a nakladaním s odpadom sa kládol dôraz na zlepšovanie nakladania s odpadovými vodami na západnom Balkáne a v južnom susedstve. Okrem toho bol medzi financovanými projektmi aj projekt na zlepšenie nakladania s tuhým odpadom v Moldavsku. Zmierňovanie zmeny klímy a adaptácia na túto zmenu Úvermi v hodnote 2,7 miliardy EUR podpísanými v roku 2019 v regiónoch ELM sa podporí zmierňovanie zmeny klímy a adaptácia na ňu, z toho takmer 1,5 miliardy EUR v rámci záruky EÚ. Ku koncu roka 2019 predstavoval kumulatívny pomer opatrení v oblasti klímy v súčasnom období ELM viac ako 35 % podpísaných úverov v čistej výške, čo prekračuje minimálny cieľ 25 % stanovený v rozhodnutí o ELM a je v súlade s cieľom realizovať aspoň 35 % z celkových finančných operácií EIB v krajinách s rýchlo sa rozvíjajúcim hospodárstvom a rozvojových krajinách mimo Únie do roku 2020. Najväčšie príspevky na cieľ týkajúci sa opatrení v oblasti klímy pochádzali z investícií do nízkouhlíkovej dopravy a do energie z obnoviteľných zdrojov. Adaptácia na zmenu klímy predstavovala 8 % financovania EIB v oblasti klímy v regiónoch ELM. V roku 2019 prijala EIB novú úverovú politiku v oblasti energetiky. V dôsledku nej EIB podporí rozvoj nízkouhlíkových, účinných a spoľahlivých energetických systémov mimo EÚ, ktorými sa zlepší prístup k modernej a cenovo dostupnej energii. V súlade s cieľmi OSN v oblasti udržateľného rozvoja, ktorých zámerom je zdvojnásobiť globálnu mieru zlepšenia energetickej efektívnosti do roku 2030, bude EIB navyše uplatňovať mimo EÚ rovnakú zásadu ako v rámci EÚ. EIB bude ako súčasť svojho záväzku týkajúceho sa inkluzívneho a udržateľného rastu aj naďalej podporovať projekty v oblasti energetiky, ktoré prispievajú k cieľom Agendy OSN 2030 pre udržateľný rozvoj. Regionálna integrácia

V roku 2019 predstavovali celkové podpísané úvery EIB v rámci cieľa týkajúceho sa regionálnej integrácie v regiónoch ELM 1,1 miliardy EUR, z toho 1,0 miliardy EUR v rámci záruky EÚ. Činnosti vo východnom susedstve pokračovali veľkými projektmi v oblasti prepájania ciest na Ukrajine a v Gruzínsku, zatiaľ čo inými cestnými projektmi v Srbsku a Maroku sa podporila aj regionálna integrácia. Na západnom Balkáne sa v rámci vzdelávacieho programu Čiernej Hory podporila regionálna integrácia prostredníctvom riešenia nedostatočných investícií a zlého prideľovania zdrojov vo vzdelávacom sektore, zlepšovaním kvality vzdelávania v odľahlých oblastiach a harmonizáciou noriem, čím sa prispelo k regionálnemu hospodárskemu rastu a sociálnej súdržnosti. Ďalej sa očakáva, že partnerstvom pre miestny rozvoj v Srbsku sa zvýši kvalita komunálnej infraštruktúry a služieb v niektorých z najchudobnejších oblastí v krajine a podporí sa zosúladenie s normami EÚ, čím sa krajine pomôže splniť prístupové kritériá EÚ. Iniciatíva na posilnenie odolnosti V reakcii na žiadosť Európskej rady o prijatie osobitnej iniciatívy zameranej na rýchlu mobilizáciu dodatočného financovania na podporu rastu, životne dôležitej infraštruktúry a sociálnej súdržnosti v oblasti Stredozemia a na západnom Balkáne bola v roku 2016 v spolupráci s Európskou komisiou spustená iniciatíva na posilnenie odolnosti (ERI) ako príspevok k reakcii Európy na migračné a utečenecké výzvy. Iniciatíva na posilnenie odolnosti je súčasťou spoločnej reakcie Európy na migračnú a utečeneckú krízu so zameraním na riešenie dlhodobejších príčin migrácie a zmierňovanie dlhodobých vplyvov otrasov a kríz. Zaistenie úzkej koordinácie a komplementárnosti s ďalšími iniciatívami EÚ je preto kľúčovou prioritou. V kontexte preskúmania ELM v polovici trvania, ktoré bolo dokončené v roku 2018, sa do rozhodnutia o ELM zahrnul dodatočný cieľ dlhodobej ekonomickej odolnosti. Okrem toho bolo vyčlenených 1,4 miliardy EUR na investície verejného sektora, ktoré prispievajú k cieľu posilňovania odolnosti, a na zabezpečenie investícií súkromného sektora, ktoré podporujú dlhodobú ekonomickú odolnosť, sa vytvoril osobitný „súkromný mandát ERI“ vo výške 2,3 miliardy EUR. Súkromný mandát ERI poskytuje EIB komplexné krytie záruk, ktoré umožňuje vykonávať finančné operácie s vyšším rizikom. Do konca roka 2019 EIB schválila operácie v celkovej výške 5,6 miliardy EUR, ktoré sú reakciou na ciele ERI, z toho 819 miliónov bolo podpísaných v roku 2019. Približne polovicu z tohto objemu predstavovali úverové linky (hlavne na úvery pre MSP), približne 15 % investície do vodného hospodárstva alebo kanalizácie a približne 11 % investície do dopravy. Viac než dve tretiny podpísaného financovania sú určené pre súkromný sektor a poskytujú zvýšenú ekonomickú odolnosť najmä MSP. Väčšina zvyšného podpísaného financovania je zacielená na infraštruktúru, ktorá umožňuje poskytovanie základných služieb, ako je prístup k čistej vode a sanitácii, nakladaniu s odpadom a elektrine, vzdelávaniu a zdravotnej starostlivosti, miestnej doprave a mestským službám, a to rovnako pre utečencov, ako aj hostiteľské komunity. 3.2.PREHĽAD FINANCOVANIA EIB PODĽA REGIÓNOV A ODVETVÍ V tabuľke 1 sa uvádza prehľad objemu financovania EIB v roku 2019 v regiónoch, na ktoré sa vzťahuje ELM, t. j. operácií so zárukou EÚ, ako aj operácií financovaných z nástrojov uplatňovaných na vlastné riziko. Tabuľka 1: Finančné operácie EIB podpísané v roku 2019 v regiónoch ELM (s výnimkou zrušených úverov) V roku 2019 bolo z operácií v celkovej výške 7,7 miliardy EUR mimo EÚ (vrátane krajín AKT, zámorských krajín a území, ako aj štátov EZVO) 6,3 miliardy EUR podpísaných v regiónoch ELM. Približne 4,1 miliardy EUR sa podpísalo v predvstupových krajinách, krajinách európskeho susedstva a partnerských krajinách (na juhu aj na východe). Objem operácií podpísaných v Ázii, Strednej Ázii, Latinskej Amerike a Južnej Afrike dosiahol 2,2 miliardy EUR. V porovnaní s rokom 2018 sa celkový objem financovania EIB v regiónoch ELM v roku 2019 zvýšil o 4,7 %, a to najmä z dôvodu zintenzívnenia činnosti v subregióne východná Európa, Zakaukazsko a Rusko a v subregióne Stredozemie.





Tabuľka 2: Podpísané úvery v čistej výške za rok a kumulatívne podpísané úvery v čistej výške v porovnaní so stropmi záruky ELM na obdobie 2014 – 2020 [rozhodnutie č. 466/2014/EÚ zmenené rozhodnutím (EÚ) 2018/412] * Súkromný mandát ERI zahŕňa západný Balkán a oblasť Stredozemia. Kumulatívne hodnoty podpísaných úverov v rámci ELM na obdobie 2014 – 2019 s výnimkou zrušených úverov dosiahli na konci roka 2019 približne 22,4 miliardy EUR. Kumulatívna miera využitia ELM z hľadiska podpísaných úverov v čistej výške predstavovala 69 % celkového stropu záruky. Najnižšia miera využitia záruky EÚ sa pozoruje v regióne predvstupových krajín. Vysvetľuje sa to najmä obmedzením operácií EIB v Turecku so zreteľom na politický a hospodársky vývoj od roku 2016. Nižšiu mieru využitia, ako je priemer, možno pozorovať aj v južnom susedstve, v ktorom EIB aj naďalej hodnotí celkové operačné prostredie ako náročné, čiastočne z dôvodu politickej nestability, rastúceho verejného dlhu a malého fiškálneho priestoru v niektorých krajinách. Ako komplikujúci faktor EIB uvádza aj nedostatočnú kapacitu a kapacitu predkladateľov projektu. Najvyššie miery využitia, pokiaľ ide o podpisy, sú zaznamenané v Strednej Ázii a vo východnom susedstve. Tabuľka 3: Sektorové rozdelenie finančných operácií EIB podpísaných v regiónoch ELM v roku 2019 v rámci záruky EÚ Pokiaľ ide konkrétne o súkromný mandát ERI, miera využitia zo strany EIB (podľa podpísaných úverov v čistej výške) dosiahla do konca roka 2019 47 %. Pokiaľ ide o sektorové rozdelenie operácií ELM v roku 2019, popredné priečky opäť zaujíma odvetvie dopravy, ktoré predstavuje 33 % všetkých podpísaných úverov. Väčšina operácií ELM pozostáva z investícií do infraštruktúry, najmä do odvetví dopravy, energetiky a vodného hospodárstva/kanalizácie. 3.3.VPLYV A PRIDANÁ HODNOTA OPERÁCIÍ EIB Komisia v rámci svojho hodnotenia z 13. septembra 2019 vykonala komplexnú analýzu vplyvu a pridanej hodnoty vykonávania mandátu na poskytovanie vonkajších úverov zo strany EIB. V nasledujúcich odsekoch sa uvádza vlastné hodnotenie vplyvu operácií EIB, ktoré sa vyhodnotili podľa nástroja na meranie výsledkov EIB.

EIB sleduje očakávané výsledky a vplyv svojich finančných operácií prostredníctvom svojho rámca merania výsledkov (Result Measurement Framework, ďalej len „ReM“), ktorý sa začal používať v roku 2012. Vo fáze vyhodnocovania sú stanovené ukazovatele výsledkov s východiskovými hodnotami a cieľmi, pomocou ktorých sa predvídajú očakávané hospodárske, sociálne a environmentálne výsledky. Výsledky sa počas celého životného cyklu projektu porovnávajú s týmito referenčnými ukazovateľmi výkonnosti a sú predmetom správy po dokončení rozličných fáz: pri dokončení projektu a tri roky po dokončení projektu (fáza „po dokončení“) v prípade priamych operácií, na konci investičného obdobia a na konci životnosti v prípade fondov súkromného kapitálu a na konci obdobia prideľovania prostriedkov v prípade úverových liniek. Väčšina operácií EIB v rámci ELM slúži na financovanie investícií do infraštruktúry, ktorých vybudovanie zvyčajne trvá dlhé roky. Údaje o skutočných výsledkoch a vplyvoch dosiahnutých s podporou rozpočtovej záruky EÚ sú preto obvykle k dispozícii so značným časovým odstupom. EIB hodnotí projekty v súlade s ReM v rámci troch „pilierov“: I.V pilieri 1 sa hodnotí očakávaný prínos k plneniu priorít EÚ a partnerských krajín, ako aj oprávnenosť na základe cieľov mandátu EIB. Pomáha pochopiť logiku intervencie EIB s ohľadom na očakávané vplyvy projektu. II.V pilieri 2 sa hodnotí kvalita a spoľahlivosť operácie na základe očakávaných výstupov a výsledkov. III.V pilieri 3 sa hodnotí očakávaný finančný a nefinančný prínos (pridaná hodnota) EIB v rámci projektu mimo trhovej alternatívy. Pomáha posúdiť intervenčnú logiku na úrovni vstupov EIB do projektu. EIB podpísala v roku 2019 v rámci ELM a nástrojov EIB uplatňovaných na vlastné riziko prvú finančnú zmluvu v súvislosti so 66 projektmi. V prípade 65 z týchto 66 nových projektov EIB vyhodnotila prínos podľa piliera 1 rámca ReM prinajmenšom ako „významný“, čo znamená, že sa usudzuje, že sú v súlade s cieľmi ELM a vysokou mierou prispievajú k dosahovaniu buď cieľov vnútroštátneho rozvoja, alebo cieľov EÚ a mierne prispievajú k dosahovaniu ostatných cieľov. Prínos 42 projektov k prioritám EÚ a k cieľom vnútroštátneho rozvoja bol zo strany EIB vyhodnotený ako „vysoký“. Rating podľa piliera 2 je založený na spoľahlivosti projektu, jeho finančnej a hospodárskej udržateľnosti a environmentálnej a sociálnej udržateľnosti. Päť nových projektov podpísaných v roku 2019 bolo vyhodnotených ako „výborný“ a 57 projektov bolo podľa piliera 2 zo strany EIB vyhodnotených ako „dobrý“ s priemernou vnútornou mierou návratnosti 10 až 15 % v prípade projektov v oblasti infraštruktúry. Štyri projekty získali od EIB rating „prijateľný“, často v dôsledku vysokorizikového prostredia alebo nedostatkov zaznamenaných u predkladateľov projektu. Graf 3: Ratingy nových operácií v regiónoch ELM podpísaných v roku 2019, ktoré EIB vypracovala na základe ReM – podľa pilierov V rámci piliera 3 EIB zhodnotila svoj očakávaný finančný a nefinančný prínos k 61 projektom ako „vysoký“ alebo „významný“, najmä v súvislosti s dĺžkou splatnosti poskytnutých finančných prostriedkov (nad rámec toho, čo bolo k dispozícii na miestnych trhoch). V kontexte vývoja rámca merania výsledkov EIB sa údaje postupne stávajú dostupnými aj v súvislosti so skutočne dosiahnutými výsledkami v prípade niektorých operácií, pri ktorých sa očakávania sformulovali na základe rámca ReM, ktorý sa začal používať v roku 2012. Za rok 2019 EIB oznámila výsledky dosiahnuté v prípade 18 operácií vo finančnom sektore (úverové linky) – 10 v Turecku, 3 v Egypte, 2 v Čiernej Hore, 2 v Srbsku a 1 v Tunisku. V rámci týchto úverových liniek poskytli partnerské banky celkovo 2,3 miliardy EUR prostredníctvom 5 531 úverov. Z toho 5 202 úverov sa poskytlo MSP a 329 spoločnostiam so strednou trhovou kapitalizáciou. Priemerný čas splatnosti úverov poskytnutých konečným príjemcom (vážený podľa veľkosti úveru) bol 4,4 roka. Konečné prijímajúce spoločnosti zamestnávali celkovo približne 266 000 ľudí a priemerná prijímajúca spoločnosť bola „malá“ a mala 48 zamestnancov. 3.4.ŽIADOSTI O ZÁRUKU EÚ

Od roku 2012 do roku 2019 EIB požiadala celkovo o 476 miliónov EUR, z toho o takmer 55 miliónov EUR v roku 2019. Zostatková suma istiny, ktorá by mohla byť splatná, na konci roka 2019 predstavovala 161 miliónov EUR. V roku 2019 EIB podala niekoľko nových žiadostí o záruku EÚ v dôsledku oneskorených platieb v rámci úverov pre Sýriu. Snahy o vymáhanie oneskorených platieb neboli doteraz úspešné. EIB sa obrátila na príslušné súdy s cieľom zachovať pohľadávky EÚ voči Sýrii. EIB požiadala v júni 2016 o záruku na politické riziká v rámci úveru pre letisko Aéroport Enfidha v Tunisku. Výsledkom následných diskusií medzi EIB a Komisiou bola dohoda týkajúca sa zaobchádzania s touto výzvou na uplatnenie záruky. V stručnosti, strany sa dohodli, že si neuhradenú expozíciu rozdelia podľa zmluvy o úvere rovným dielom. V roku 2019 dlžník, jeho akcionári, veritelia a tuniské orgány uzavreli dohodu o reštrukturalizácii a očakáva sa, že účinnosť nadobudne v priebehu roka 2020. Podpísanie dohody o reštrukturalizácii v decembri 2019 aktivovalo platbu vo výške približne 1,4 milióna EUR, ktorá je prvou za štyri roky. V súlade s dohodou uzavretou medzi EIB a Komisiou bola polovica prijatej sumy v januári 2020 vrátená Komisii. 4.SPOLUPRÁCA EIB S OSTATNÝMI PARTNERMI 4.1.SPOLUPRÁCA S KOMISIOU Spolupráca EIB a Komisie v záležitostiach týkajúcich sa ELM sa uskutočňuje v kontexte širšieho partnerstva medzi oboma inštitúciami vrátane mechanizmov kombinovaného financovania EÚ, ako napr. investičnej platformy susedstva (NIP), Investičného rámca pre západný Balkán (WBIF) a technickej pomoci pre ERI (ERI TA), ktoré podporujú činnosti rozvojových finančných inštitúcií mimo EÚ. EIB naďalej využíva tieto mechanizmy, t. j. zvýhodnené financovanie z rozpočtových zdrojov EÚ, ktorým sa podporuje príprava a/alebo realizácia projektov financovaných z prostriedkov EIB. V roku 2019 EIB schválila v regiónoch ELM 22 nových grantov v celkovej výške 226 miliónov EUR, ktoré boli úplne alebo čiastočne financované z rozpočtu EÚ. Z toho 37,6 milióna EUR bolo určených na technickú pomoc (TA), 148,5 milióna EUR na investičné granty a 40,1 milióna EUR na finančné nástroje. Okrem toho sa schválilo 22 operácií v rámci ERI TA v celkovej výške 34,6 milióna EUR. Súčasne z týchto grantov ťažilo alebo bude ťažiť 21 projektov EIB podpísaných v roku 2019 v regiónoch ELM, ktoré boli buď priamo financované z vlastných zdrojov EIB, ako napr. ERI TA, alebo realizované EIB a úplne alebo čiastočne financované z rozpočtu EÚ. EIB je takisto jedným z implementujúcich partnerov novej záruky EÚ, ktorú ponúka Európsky fond pre udržateľný rozvoj (EFSD). ELM a EFSD sa zameriavajú na rôzne typy výrobkov, dlžníkov a geografických oblastí. EFSD sa napríklad nevzťahuje na západný Balkán, zatiaľ čo ELM sa nevzťahuje na veľké časti Afriky. Okrem toho sa rozhodovací proces týkajúci sa záruk EÚ poskytovaných v rámci EFSD líši od vopred stanovenej sedemročnej záruky, ktorú EIB poskytuje v súvislosti s ELM. V júni 2018 Komisia navrhla zriadiť od roku 2021 nový Nástroj susedstva a rozvojovej a medzinárodnej spolupráce (ďalej len „NDICI“) a prepracovať poskytovanie rozpočtových záruk EÚ na investície mimo EÚ. Prístup pre obdobie po roku 2020 je založený na koncepcii „otvorenej architektúry“, kde by partnerské finančné inštitúcie mali využívať záruku EÚ podľa svojich príslušných odborných znalostí a prinášať pre EÚ v praxi najvyšší dosah z hľadiska rozvoja. EIB by naďalej bola kľúčovým partnerom pre financovanie investícií mimo EÚ, najmä pokiaľ ide o investičné projekty v rámci verejného sektora, ale podmienky na získanie záruk EÚ by spĺňalo viacero ďalších finančných inštitúcií. V rámci NDICI sa predpokladá výrazné usmerňovanie politiky zo strany EÚ a posilnená koordinácia s finančnými inštitúciami, ktoré slúžia ako implementujúci partneri. Technické rokovania medzi Komisiou a EIB sa uskutočnili s cieľom preskúmať možné spôsoby záruk, ktoré by EÚ mohla poskytovať EIB po roku 2020. 4.2. SPOLUPRÁCA S EURÓPSKYM OMBUDSMANOM V memorande o porozumení podpísanom medzi EIB a európskym ombudsmanom v roku 2008 sa stanovuje základ dvoch fáz mechanizmu EIB na vybavovanie sťažností (EIB-CM). Sťažnosti sa najprv spracúvajú prostredníctvom mechanizmu EIB-CM, než ich prípadne preskúma ombudsman. EIB aktualizovala svoju politiku týkajúcu sa mechanizmu na vybavovanie sťažností v novembri 2018. Počas roka 2019 dostal ombudsman jednu novú sťažnosť týkajúcu sa činností EIB v regiónoch ELM.